CELEX: 32007D0623(01)
Language: lt
Date: 1188518400000
Title: 2007/623/EB: 2007 m. rugpjūčio 31 d. Komisijos sprendimas, kuriuo įsteigiama aukšto lygio nepriklausomų suinteresuotųjų šalių grupė administracinei naštai mažinti

28.9.2007   
            
            
               LT
            
            
               Europos Sąjungos oficialusis leidinys
            
            
               L 253/40
            
         
      KOMISIJOS SPRENDIMAS
   
   2007 m. rugpjūčio 31 d.
   kuriuo įsteigiama aukšto lygio nepriklausomų suinteresuotųjų šalių grupė administracinei naštai mažinti
   (2007/623/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   kadangi:
   
               (1)
            
            
               2007 m. sausio 24 d. Komisija priėmė komunikatą „Administracinės naštos mažinimo Europos Sąjungoje veiksmų programa“ (1), kuriame paskelbė ketinimą įgyvendinant veiksmų programą siekti skaidrumo: įtraukti visos Europos suinteresuotąsias šalis ir nuolat naudotis jų indėliu.
            
         
               (2)
            
            
               Veiksmų programą patvirtino 2007 m. pavasario Europos Vadovų Taryba, kuri pabrėžė tikslą iki 2012 m. administracinę naštą sumažinti 25 %.
            
         
               (3)
            
            
               Komisija, pasitelkusi aukšto lygio nacionalinių reglamentavimo srities ekspertų reglamentavimo gerinimo grupę, šiuo klausimu jau konsultuojasi ir bendradarbiauja su valstybių narių ekspertais. Tačiau norint užtikrinti ne mažiau veiksmingą bendradarbiavimą su kitomis suinteresuotosiomis šalimis, be kurių indėlio nepavyktų pasiekti tokio didelio naštos sumažinimo tikslo, bei vadovaujantis pirmiau minėtu komunikatu, Komisijai gali tekti kreiptis į patariamojo organo specialistus.
            
         
               (4)
            
            
               Todėl būtina sudaryti administracinės naštos mažinimo ekspertų grupę ir apibrėžti jos užduotis bei struktūrą.
            
         
               (5)
            
            
               Grupė patartų Komisijai dėl veiksmų programos, visų pirma dėl konsultantų pasiūlytų administracinės naštos mažinimo priemonių, rengiant konsultacijas internetu bei vietos lygmens seminarus valstybėse narėse.
            
         
               (6)
            
            
               Grupę turėtų sudaryti aukšto lygio nepriklausomos suinteresuotosios šalys, atrinktos atsižvelgiant į jų kompetenciją reglamentavimo gerinimo srityje ir (arba) tose politikos srityse, kurios įtrauktos į veiksmų programą. Komisija turėtų užtikrinti, kad būtų tinkamai atstovaujama mažų ir didelių įmonių, socialinių partnerių, vartotojų ir aplinkosaugos organizacijų, įskaitant nevyriausybines organizacijas, interesams.
            
         
               (7)
            
            
               Reikėtų numatyti grupės nariams taikomas informacijos atskleidimo taisykles, kurios neprieštarautų Komisijos saugumo taisyklėms, išdėstytoms Komisijos sprendimo 2001/844/EB, (EAPB, Euratomas) (2) priede.
            
         
               (8)
            
            
               Grupės narių asmens duomenys turėtų būti tvarkomi laikantis 2000 m. gruodžio 18 d. Europos Parlamento ir Tarybos reglamento (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (3).
            
         
               (9)
            
            
               Tikslinga nustatyti šio sprendimo taikymo laikotarpį. Komisija vėliau svarstys jo pratęsimo tikslingumą,
            
         NUSPRENDĖ:
   1 straipsnis
   Aukšto lygio nepriklausomų suinteresuotųjų šalių grupė administracinei naštai mažinti
   Aukšto lygio nepriklausomų suinteresuotųjų šalių grupė administracinei naštai mažinti sudaroma nuo 2007 m. rugpjūčio 31 d.
   2 straipsnis
   Užduotis
   Grupės užduotis – patarti Komisijai įgyvendinant Administracinės naštos mažinimo Europos Sąjungoje veiksmų programą, kuria siekiama iki 2012 m. 25 % sumažinti dėl ES teisės aktų įmonėms tenkančią administracinę naštą.
   Visų pirma grupė:
   
               —
            
            
               patars dėl konsultantų siūlomų administracinės naštos mažinimo priemonių, rengiant konsultacijas internetu bei vietos lygmens seminarus valstybėse narėse,
            
         
               —
            
            
               Komisijai paprašius patars metodologiniais klausimais, kurie gali kilti įgyvendinant veiksmų programą,
            
         
               —
            
            
               patars, kokius papildomus galiojančius teisės aktus, prireikus, būtų galima įtraukti atliekant ES masto vertinimą.
            
         Įgaliojimai suteikiami trejiems metams. Jie gali būti pratęsti Komisijos sprendimu.
   3 straipsnis
   Konsultacijos
   1.   Komisija gali konsultuotis su grupe bet kokiu su Administracinės naštos mažinimo Europos Sąjungoje veiksmų programos įgyvendinimu susijusiu klausimu.
   2.   Sprendžiant tam tikrus klausimus, grupės pirmininkas gali patarti Komisijai, kad reikėtų konsultuotis su grupe. Grupė teikia patarimus tik gavusi rašytinį Komisijos prašymą.
   4 straipsnis
   Narystė. Paskyrimas
   1.   Grupę sudaro ne daugiau kaip 15 narių.
   2.   Komisija pirmiausia skiria grupės pirmininką. Tuomet Komisija, pasitarusi su pirmininku, skiria grupės narius iš aukšto lygio suinteresuotųjų šalių, kompetentingų 2 straipsnyje ir 3 straipsnio 1 dalies nurodytose srityse, rato.
   Grupės nariai atrenkami atsižvelgiant į jų kompetenciją reglamentavimo gerinimo srityje ir (arba) tose politikos srityse, kurios įtrauktos į veiksmų programą. Komisija užtikrina, kad būtų tinkamai atstovaujama mažų ir didelių įmonių, socialinių partnerių, vartotojų ir aplinkosaugos organizacijų, įskaitant nevyriausybines organizacijas, interesams.
   3.   Nariai skiriami atsižvelgiant į jų asmeninius gebėjimus, jie konsultuoja Komisiją neveikiami jokios išorinės įtakos, laikydamiesi šio sprendimo.
   4.   Grupės nariai skiriami trejų metų kadencijai. Jie eina savo pareigas, kol vietoje jų nepaskiriami kiti nariai, arba iki savo kadencijos pabaigos.
   5.   Tuos narius, kurie nebegali veiksmingai dalyvauti grupės darbe, kurie atsistatydina arba nesilaiko šio straipsnio 3 dalyje arba Sutarties 287 straipsnyje nustatytų sąlygų, likusiam kadencijos laikotarpiui gali pakeisti nauji nariai.
   6.   Kiekvienais metais nariai pasirašo įsipareigojimą veikti visuomenės interesų labui bei deklaraciją, kurioje nurodo bet kokių interesų, galinčių turėti neigiamos įtakos jų objektyvumui, buvimą arba nebuvimą.
   7.   Narių vardai ir pavardės skelbiami Įmonių ir pramonės generalinio direktorato interneto tinklavietėje. Narių vardai ir pavardės renkami, tvarkomi ir skelbiami pagal Reglamentą (EB) Nr. 45/2001.
   5 straipsnis
   Darbas
   1.   Komisijai pritarus, konkretiems klausimams nagrinėti gali būti sudaromi pogrupiai, kurių veiklos sąlygas nustato grupė. Pogrupiai baigia veiklą, kai tik pasiekiami jiems nustatyti tikslai. Prireikus, esamų suinteresuotųjų šalių grupių, kurių nariai turi patirties konkrečiame sektoriuje, bus prašoma pateikti nuomonę, kuri bus perduota grupei arba pogrupiams.
   2.   Komisija arba pirmininkas, Komisijai sutikus, gali prašyti ekspertų arba stebėtojų, kompetentingų tam tikru darbotvarkėje numatytu klausimu, dalyvauti grupės arba pogrupio svarstymuose, jei tai yra naudinga ir (arba) būtina.
   3.   Dalyvaujant grupės arba pogrupio svarstymuose gauta informacija neatskleidžiama, jei, Komisijos nuomone, ta informacija susijusi su konfidencialiais klausimais.
   4.   Grupės ir jos pogrupių posėdžiai paprastai vyksta Komisijos patalpose, laikantis jos nustatytų procedūrų ir tvarkaraščio. Įmonių ir pramonės generalinis direktoratas teikia sekretoriato paslaugas.
   5.   Grupė savo darbo tvarkos taisykles priima vadovaudamasi standartinėmis Komisijos priimtomis darbo tvarkos taisyklėmis (4).
   6.   Komisija atitinkamo dokumento originalo kalba internete skelbs visas susijusias grupės parengtas santraukas arba išvadas.
   6 straipsnis
   Posėdžių išlaidos
   Vadovaudamasi Komisijos taisyklėmis dėl išorės ekspertų išlaidų kompensavimo, Komisija apmoka narių, ekspertų ir stebėtojų kelionės bei, prireikus, pragyvenimo išlaidas, susijusias su grupės veikla.
   Nariams, ekspertams ir stebėtojams už jų teikiamas paslaugas neatlyginama.
   Posėdžių išlaidos apmokamos neviršijant atsakingų Komisijos tarnybų kasmet nustatomų ir skiriamų lėšų.
   7 straipsnis
   Taikymas
   Sprendimas galioja trejus metus nuo tos datos, kai jį priima Komisija.
   
      Priimta Briuselyje, 2007 m. rugpjūčio 31 d.
      
         
            Komisijos vardu
         
         Günter VERHEUGEN
         
         
            Pirmininko pavaduotojas
         
      
   
   
      (1)  COM(2007) 23 galutinis, 2007 m. sausio 24 d.
   
      (2)  OL L 317, 2001 12 3, p. 1. Sprendimas su paskutiniais pakeitimais, padarytas Sprendimu 2006/548/EB, Euratomas (OL L 215, 2006 8 5, p. 38).
   
      (3)  OL L 8, 2001 1 12, p. 1.
   
      (4)  Žr. standartines darbo tvarkos taisykles – dokumento SEC(2005) 1004 III priedas.